הוועדה המסדרת, כנסת 22, פרוטוקול מספר 8, 2019-12-11 09:30

אברהם (אבי) ניסנקורן: בוקר טוב לכולם, אני פותח את הישיבה.

אברהם (אבי) ניסנקורן: זה לא יום שמח לכנסת.

אברהם (אבי) ניסנקורן: בסופו של דבר, זה יום שאני חושב שכל היושבים פה היו שמחים שהוא לא יתקיים.

אברהם (אבי) ניסנקורן: אני חושב שכל היושבים פה מקרב חברי הכנסת, באו לפה כשליבם נחמץ.

אברהם (אבי) ניסנקורן: אנחנו מעלים בלית ברירה את הדיון על הצעת החוק לפיזור הכנסת והצעת חוק נוספת שדנה בסדרי הבחירות, ואנחנו מקווים שעד השעה 24:00 יהיה איזשהו שינוי של הרגע האחרון שייתר את ההצעות הללו.

אברהם (אבי) ניסנקורן: אבל אין לנו ברירה, אנחנו צריכים להמשיך בתהליך כרגע, בתקווה שיהיה שינוי.

אוסאמה סעדי: יכול להיות?

אברהם (אבי) ניסנקורן: באופן אישי קיוויתי שהצעות החוק הראשונות שאצליח להעביר כחבר כנסת, יהיו הצעות חוק חברתיות ולא הצעות חוק לפיזור הכנסת.

אברהם (אבי) ניסנקורן: יש לי בקשה לחברי הכנסת.

אברהם (אבי) ניסנקורן: אנחנו ניהלנו עד עכשיו את ישיבות הוועדה המסדרת בצורה ממלכתית, ואני מבקש שזה יתקיים גם היום ושהישיבות תהיינה תמציתיות, ענייניות, ויתנהלו בצורה ממלכתית.

אברהם (אבי) ניסנקורן: אני מקווה שכך זה יתנהל.

אברהם (אבי) ניסנקורן: אני אדאג שזה יתקיים כך.

אברהם (אבי) ניסנקורן: אנחנו כרגע מתחילים בסדר היום.

אברהם (אבי) ניסנקורן: אני רוצה להגיד שאנסה, עד כמה שאפשר, להיצמד לסדר היום ולא לסטות ממנו, גם לאור מורכבות היום שבו אנחנו צריכים להעביר שתי הצעות חוק בארבע קריאות, וגם לאור הסמליות של היום הזה שאני חושב שצריך לגמור אותו בצורה ממלכתית.

אברהם (אבי) ניסנקורן: ההצעה שעומדת כרגע על הפרק היא הצעת פטור בכל הקריאות לשתי הצעות החוק שעומדות על הפרק.

אברהם (אבי) ניסנקורן: אחר כך כמובן יהיו דיונים עניינים בקריאה ראשונה, קריאה שנייה וקריאה שלישית, כך שנוכל לדבר על כל הצעות החוק האלה בהמשך בהרחבה.

אברהם (אבי) ניסנקורן: יש לנו ישיבת מליאה בשעה 11:00, וכרגע מדובר בדיונים על פטור מחובת הנחה.

אברהם (אבי) ניסנקורן: כמובן שנאפשר עכשיו דיון, אבל לאור לוח הזמנים אבקש שנדבר תמציתית כי נצטרך בסופו של דבר לעבור להצבעה מספיק זמן לפני תחילת המליאה.

אברהם (אבי) ניסנקורן: בבקשה, עודד פורר.

עודד פורר: ביקשתי הצעה לסדר, אדוני.

עודד פורר: פניתי אליך לפני מספר שבועות בבקשה לתת גם פטור מחובת הנחה לחוק שקובע שיום החופש יינתן רק למי שהצביע.

עודד פורר: תבינו, אנחנו עכשיו בדרך למערכת בחירות שלישית בתוך שנה.

עודד פורר: למערכת הבחירות הזו יש תשלומים ועלויות.

עודד פורר: כשזה חל על המדינה ויש עובדי מדינה שיוצאים לחופש - בסדר, המדינה משלמת.

עודד פורר: אבל מעבר לכך, יש קבוצה רחבה מאוד של בעלי עסקים, של עצמאיים, של עסקים קטנים, שהם אלה שסופגים בסוף את המכה הכי קשה.

עודד פורר: שיא האבסורד הוא שגם מי שאין לו זכות הצבעה, זכאי באותו יום לחופש ומשלמים לו 200%.

עודד פורר: זאת אומרת, אם יש קשיש או קשישה עם מטפל זר או עם מטפלת זרה, הוא בשנה הזו שילם שלוש פעמים 200% למטפל הזר כיוון ששלוש פעמים בשנה הלכו לבחירות.

עודד פורר: אדוני, אני מבקש ממך.

עודד פורר: זה עוד לא מאוחר.

תמר זנדברג: לא הבנתי.

תמר זנדברג: אתה רוצה לא לשלם לעובדים הזרים?

תמר זנדברג: זה חוקי המדינה.

עודד פורר: לא, אני רוצה דבר מאוד פשוט והוא שיום החופש יינתן רק למי שהלך להצביע.

עודד פורר: זה לא יום חופש, זה לא איזה מתנה.

עודד פורר: מי שהולך להצביע יקבל אישור מוועדת הבחירות, יבוא למעסיק שלו ויהיה לו יום חופש.

תמר זנדברג: הציבור הישראלי הולך להצביע בלי השוחד שלך.

עודד פורר: זה לא שוחד, זה לא שוחד.

קריאות: - - -

אברהם (אבי) ניסנקורן: חבר'ה, ביקשתי שזה יהיה מסודר.

עודד פורר: אדוני, יש לי בקשה אליך, ויכול להיות שלא יהיה רוב להצעה שלי.

עודד פורר: אני מבקש להביא את הבקשה שלי.

עודד פורר: אם אתה מביא לפה בקשות לפטור מחובת הנחה, בוודאי שהן בעניין הבחירות, כולל העלאת מימון פה למפלגות בתוך הבקשות האלה, אני מבקש שתביא, בבקשה, את ההצעה הזו לפטור מחובת הנחה.

עודד פורר: חברי הכנסת יצביעו נגדה - יצביעו נגדה.

עודד פורר: לפחות יראו פעם אחת מי בעד ומי נגד.

אברהם (אבי) ניסנקורן: מיקי זוהר, בבקשה.

מכלוף מיקי זוהר: אני רוצה לענות בשם סיעות הקואליציה.

תמר זנדברג: איזה קואליציה?

אחמד טיבי: אין קואליציה.

אחמד טיבי: סיעת הבלוק, אתם בעד הבלוק.

עודד פורר: הקואליציה מהכנסת העשרים.

קרן ברק: לא, הממשלה היא ממשלה.

אברהם (אבי) ניסנקורן: חבר'ה, תנו למיקי לדבר, בבקשה.

אוסאמה סעדי: קואליציית המעבר.

אוסאמה סעדי: ממשלת מעבר וקואליציית מעבר.

תמר זנדברג: אין קואליציה, יש ממשלת מעבר.

תמר זנדברג: הוא עומד על הטעות, הוא ממשיך עם זה.

תמר זנדברג: הוא לא אומר: טעיתי.

מכלוף מיקי זוהר: כל עוד אנחנו, ועודנו, מחזיקים במשרדי הממשלה, אנחנו הקואליציה ואתם האופוזיציה.

תמר זנדברג: לא, יש ממשלה, אין קואליציה.

תמר זנדברג: תחזור לשיעורי האזרחות, יש הפרדת רשויות במדינה.

מכלוף מיקי זוהר: נכון, היום לאופוזיציה יש יותר כוח מבעבר, אבל אתם עדיין באופוזיציה, עובדתית.

תמר זנדברג: לא, לא, טעית.

תמר זנדברג: אתה בממשלה - - -

אברהם (אבי) ניסנקורן: תמר, אני מבקש לתת לו להשלים.

מכלוף מיקי זוהר: יש עניין הבעד ועניין הנגד, זה המהות של אופוזיציה-קואליציה.

מכלוף מיקי זוהר: הממשלה בדרך כלל מביאה נושאים ומקדמת, והקואליציה בעדם והאופוזיציה נגדם – שלא יהיו אי הבנות.

תמר זנדברג: בעד מה?

תמר זנדברג: איזה נושאים הממשלה הביאה בכנסת הזו?

מכלוף מיקי זוהר: בשם סיעות הקואליציה אני רוצה לומר כך, הצעת החוק שעודד פורר מדבר עליה וביקש עליה פטור מחובת הנחה, היא הצעת חוק שברמה העקרונית גם אני באופן אישי תמכתי בה והאמנתי בה.

מכלוף מיקי זוהר: ישנו רק עניין אחד והוא שאנחנו סיכמנו שמשהו שהוא לא בקונצנזוס לא יוכל לבוא, ומרגע שאין קונצנזוס על העניין הזה - - -

עודד פורר: אין קונצנזוס גם על הכסף של המפלגות, מיקי.

עודד פורר: גם על מימון המפלגות אין קונצנזוס.

עודד פורר: אבל אתם הגעתם ביניכם לקונצנזוס - - -

משה אבוטבול: כנראה שבזה יש קונצנזוס, למרות שאנחנו מתנגדים.

משה אבוטבול: עודד, אנחנו מתנגדים, אבל מקבלים את דין הגוש.

מכלוף מיקי זוהר: עודד, כשאתה אומר שאין קונצנזוס, זה לא מדויק כי אתם בחרתם להיבדל מכל חברי הכנסת ומהסיעות.

מכלוף מיקי זוהר: אתם לא משתייכים לא לקואליציה ולא לאופוזיציה.

קרן ברק: גם בסקרים יש לכם רובריקה נפרדת.

מכלוף מיקי זוהר: גם הסוקרים שמים אתכם לא עם כולם.

עודד פורר: מה לעשות?

עודד פורר: אנחנו בכנסת.

עודד פורר: - - - בחרו בנו , יש לנו עמדה גם אם אתה לא אוהב אותה.

עודד פורר: אתה לא יכול להגיד שהקונצנזוס רק שלכם.

אברהם (אבי) ניסנקורן: עודד וקרן.

אברהם (אבי) ניסנקורן: מיקי, תעצור רגע.

אברהם (אבי) ניסנקורן: עודד וקרן, אני מבקש להתנהג קצת אחרת.

אברהם (אבי) ניסנקורן: עודד דיבר ואף אחד לא הפריע לו, ואני מבקש שאף אחד לא יפריע למיקי לדבר.

מכלוף מיקי זוהר: נכון, אני אודה לכם מאוד.

מכלוף מיקי זוהר: מאחר ואתם לא משתייכים לגוש כזה או אחר ולא משתייכים לשיטה הבסיסית שיש במשטר הדמוקרטי שלנו, וכשמדברים על קואליציה ואופוזיציה, אתם החלטתם לבדל עצמכם, אז אי אפשר לכלול אתכם במסגרת החשיבה הזו.

עודד פורר: מי הקואליציה ומי האופוזיציה, מיקי?

עודד פורר: אני לא באתי - - - בטענות, אבל אתה לא יכול להגיד: אתם לא, אתם לא.

עודד פורר: אדוני, אני חבר כנסת כמוך.

עודד פורר: לסיעה שלנו יש מעמד כמו לסיעה שלך.

עודד פורר: לכם יש יותר חברים, לנו יש פחות חברים - הכול בסדר.

עודד פורר: קונצנזוס לכולם, קונצנזוס זה לא רק אתה ואבי ניסנקורן.

עודד פורר: יש לכם קונצנזוס על דבר אחד.

מכלוף מיקי זוהר: שמעת הבוקר מה אמר יושב-ראש הסיעה שלך?

אברהם (אבי) ניסנקורן: מיקי, אני מבקש שתמשיך.

מכלוף מיקי זוהר: שמעת.

מכלוף מיקי זוהר: לא שמעת תגובה מהליכוד כי יש לנו אסטרטגיה.

מכלוף מיקי זוהר: אנחנו לא נופלים למלכודות שאתם טומנים לנו.

מכלוף מיקי זוהר: אני מתאפק לא לתקוף אותך עכשיו.

מכלוף מיקי זוהר: אתה תמשיך לתקוף אותי, אני לא אתקוף אותך בחזרה.

מכלוף מיקי זוהר: אני רק אומר את האמת הצרופה והציבור שומע אותה.

מאיר כהן: מיקי, השתפרת.

מכלוף מיקי זוהר: אתה חושב?

מכלוף מיקי זוהר: אבל אתכם מותר לנו לתקוף.

מכלוף מיקי זוהר: בסופו של דבר, יש עניין של קונצנזוס.

מכלוף מיקי זוהר: אני חושב שהצעת החוק שעודד פורר מביא היא הצעת חוק טובה.

מכלוף מיקי זוהר: הייתי תומך בה אלמלא היה קונצנזוס לעניין הזה.

מכלוף מיקי זוהר: אבל לצערנו הרב אין קונצנזוס לעניין הזה, ולכן אנחנו לא יכולים לקדם חקיקה כזו.

מכלוף מיקי זוהר: לכן, אני קורא גם לחברי הקואליציה שילכו עם הקו שסוכם בסופו של דבר בין הקואליציה לבין האופוזיציה כי זה מבחינתנו הדבר הנכון.

מכלוף מיקי זוהר: אנחנו לא רוצים לייצר כאוס עכשיו בנוסף לכאוס שגם כך קיים, זה מיותר.

מכלוף מיקי זוהר: אגב, זה רק ישרת אולי פוליטית אנשים שמחליטים להיבדל מכל הסיפור.

אברהם (אבי) ניסנקורן: אני רוצה להתייחס גם בשם כחול ולבן וגם בשם חלק מהמפלגות שיש לנו איתן דין ודברים.

אברהם (אבי) ניסנקורן: אנחנו נמצאים באמת ביום שהוא דרמטי.

אברהם (אבי) ניסנקורן: אני חושב שביום כזה, וזה מה שעשינו בהצעות החוק, אנחנו לא עשינו שינויים מהותיים בסדרי הבחירות.

אברהם (אבי) ניסנקורן: לכל שינוי כזה יש השלכות שקשה מאוד לצפות אותן, כל שינוי כזה מצריך דיונים מאוד עמוקים, יש פה לכאן ולכאן.

אברהם (אבי) ניסנקורן: אף אחד הרי לא מבקש לבטל את יום השבתון ואנשים לא יכולים ללכת לעבוד.

אברהם (אבי) ניסנקורן: אני לא חושב שצריך ללכת עכשיו גם בכיוון שבו מענישים את הציבור על זה שנגררים להליך בחירות שלישי והם מקבלים את העונש.

עודד פורר: אבי, זה מה שאתה עושה.

עודד פורר: כל המעסיקים הולכים לקבל את העונש.

עודד פורר: נתת קנס לציבור גדול.

עודד פורר: נכון שעובדי המדינה לא קיבלו את הקנס הזה, כל המעסיקים קיבלו את הקנס.

אברהם (אבי) ניסנקורן: עודד, לא הפרעתי לך.

אברהם (אבי) ניסנקורן: אני מכבד מאוד את הנושא שאתה מעלה.

אברהם (אבי) ניסנקורן: אני חושב שהנושאים האלה ונושא של שיטת הבחירות ונושאים אחרים יכולים להידון בצורה מעמיקה כשיש כנסת מתפקדת וכשיש ועדות מתפקדות, וכשעוסקים את הדיון בצורה מעמיקה.

אברהם (אבי) ניסנקורן: לא עושים מחטפים במהלך הדרך כשאף אחד לא יודע מה ההשלכות שלהם וכשלחלק מהמפלגות יש התנגדות נחרצת לדבר הזה.

אברהם (אבי) ניסנקורן: אני חושב שבאמת יש פה נושאים כבדים, כולל הנושא הזה, שעולים במהלך בחירות שצריכות להתקיים.

אברהם (אבי) ניסנקורן: אנחנו גזרנו על עצמנו ללכת פה בהסכמה רחבה.

אברהם (אבי) ניסנקורן: גם במהלך תקופת דיוני הוועדה המסדרת ב-21 הימים האלה, וגם לפני כן, נהגנו בהסכמה רחבה.

אברהם (אבי) ניסנקורן: לכן, אנחנו מעלים לסדר היום רק את הנושאים שבאו בהסכמה רחבה.

אברהם (אבי) ניסנקורן: אנחנו נדון בהרחבה במימון המפלגות בישיבה הראשונה.

אברהם (אבי) ניסנקורן: אני חייב להגיד, יש פה איזשהו איזון.

אברהם (אבי) ניסנקורן: כחול לבן לא יזמה את הנושא הזה, כחול לבן הייתה עם רגישות למתן אפשרות להתמודד בצורה דמוקרטית, במיוחד למפלגות הקטנות.

אברהם (אבי) ניסנקורן: היינו שמחים אם הסכום הכולל היה יותר קטן, אבל במצב של הסכמות רחבות ואפשרות להתמודד, אנחנו הסכמנו לסכום קצת יותר גדול ממה שחשבנו.

אברהם (אבי) ניסנקורן: אגב, עדיין הסכום צומצם ביותר מחצי מהיוזמה המקורית.

אברהם (אבי) ניסנקורן: אנחנו מדברים כרגע על הפטור מכל הקריאות.

אברהם (אבי) ניסנקורן: האם עוד מישהו רוצה להתייחס לפטור?

אברהם (אבי) ניסנקורן: חבר הכנסת טיבי, בבקשה.

אחמד טיבי: תודה רבה, אדוני.

אחמד טיבי: נדמה לי שהכנסת הזו שירתה רק 69 ימים והיא הייתה אמורה בתקופה הזו, למרות שהיא קצרה, לחוקק חוקים.

אחמד טיבי: מצער מאוד שהחוק היחידי שהכנסת הזו חוקקה הוא חוק התפזרות הכנסת וחוק תוספת תקציב, ובלמה חוקים נוספים.

אחמד טיבי: החוק הבולט בחוקים שנבלמו הוא חוק קמיניץ שיש הסכמה רחבה בכנסת לגבי חשיבות ביטולו, אבל משום מה, עודד, אתם בישראל ביתנו התנגדתם להעלאת חוקים באופן כללי, וספציפית גם לחוק הזה.

אחמד טיבי: אפשר היה להגיע להסכמה ולהעביר את החוק הזה, אבל הדבר לא נעשה.

אחמד טיבי: טכנית, כדי לחסוך במשאבים, אדוני, אני מציע שכבר עכשיו נציין בחוק גם את התאריכים שאנחנו צופים שיהיו בחודשים הקרובים.

אחמד טיבי: למשל, הבחירות הן ב-2 למרס, השבעת הכנסת העשרים-ושלוש תהיה ב-16 במרס, פקיעת מנדט ראשון - 29 למרס, פקיעת מנדט שני - 28 לאפריל, פקיעת 21 יום - 20 למאי, ובחירות רביעיות - 11 לאוגוסט.

אחמד טיבי: כדי לחסוך במשאבים וישיבות, אני מציע שמעכשיו, אדוני, בלי תוספת תקציב לבחירות הרביעיות, להכניס את התאריכים האלה כבר להצעה הזו.

אחמד טיבי: תודה רבה.

אברהם (אבי) ניסנקורן: תודה רבה.

אברהם (אבי) ניסנקורן: מאיר, בבקשה.

מאיר כהן: עודד, אני בימים אחרים בוודאי שכולנו היינו מצטרפים למבקשה שלך.

מאיר כהן: גם אני חושב שזה נכון.

מאיר כהן: כשאני אומר "כולנו", אני מדבר עליי ועל החברים שלי.

מאיר כהן: עודד, ובכל זאת, אתם הם אלה שהובלתם, ואני מאוד מכבד את זה, שבכנסת מעבר לא יהיו שינויים מהותיים.

מאיר כהן: אתם התנגדתם להחליף את יושב-ראש הכנסת, אתם התנגדתם להקים את ועדת הכנסת.

עודד פורר: מאיר, גם המימון זה שינוי מהותי, גם התאריך זה שינוי מהותי.

עודד פורר: זה נוגע לבחירות עצמן, זה נוגע לנושא שאנחנו מדברים עליו.

מאיר כהן: לא, לא.

מאיר כהן: עודד, אתה יודע שאפילו בג"צ התייחס לזה ואמר שיש זכות לאזרחים לא לבוא להצביע ושהם לא יוצאו מהכלל.

מאיר כהן: לכן, זה דיון באמת רציני.

מאיר כהן: אני תומך בזה, אבל זה לא למקום הזה.

מאיר כהן: אני רוצה לחזק את מה שנאמר כאן.

מאיר כהן: אנחנו באנו בכוונה לא לפרוץ את מסגרת התקציב ולא להוסיף כסף.

מאיר כהן: ראינו את המצוקה של המפלגות, וכן, מ-130 מיליון שקלים ירדנו ל-60 מיליון שקלים.

מאיר כהן: אני חושב שהיה נכון, במיוחד למפלגות קטנות, לתת את מימון הבחירות האלה כי במשחק הפוליטי, הדמוקרטיה עולה לעיתים כסף, ואסור לנו לייצר מציאות שבה יש אפילו מפלגה אחת שלא תתמודד בגלל שאין לה כסף.

מאיר כהן: לצערי הגדול, נתקלנו בתופעות שאני לא מכיר אותן בפוליטיקה, שחברים של אותן מפלגות שישבו עלינו שעות ועשינו הכול בכדי לנסות לאפשר להן להתמודד ולהגדיל בצורה דיפרנציאלית את התקציבים שלהן, התעוררנו אתמול בבוקר וראינו כיצד הם תוקפים את הרעיון, וצר לי על כך.

איציק שמולי: אני רוצה להתייחס לזה.

איציק שמולי: מאיר, קודם כל, אנחנו לא צריכים שיעור בהטפות מוסר.

איציק שמולי: אף אחד לא אמר שהוא מתנגד.

מאיר כהן: תקשיב, תקשיב, תקשיב.

איציק שמולי: אל תחנך אותי פה, אתה כבר לא מנהל בית ספר.

מאיר כהן: תוריד את ההתנשאות שלך.

מאיר כהן: - - - שכמוך.

מאיר כהן: החבר'ה של מפלגת העבודה ביקשו כסף ואתה ברוב חוצפתך מטיף לנו מוסר.

מאיר כהן: אני מטיף לך מוסר?

מאיר כהן: אני מטיף לך מוסר?

איציק שמולי: כן.

איציק שמולי: אסביר לך תיכף למה הכוונה.

איציק שמולי: אדון מאיר כהן, אתה מטיף מוסר.

מאיר כהן: אני מטיף לך מוסר?

איציק שמולי: כן.

מאיר כהן: הפופוליסט הגדול, אתה לא מתבייש?

איציק שמולי: אני אגיד לך במה מדובר, אדון מאיר כהן.

איציק שמולי: אף אחד לא אמר שלא צריך מימון לבחירות.

מאיר כהן: במה מדובר?

מאיר כהן: שחבר מפלגת העבודה גוזר קופון על החברים שלו?

מאיר כהן: תשאל את חרמוני.

מאיר כהן: חוצפן שכמוך, אתה עוד מדבר?

איציק שמולי: אף אחד לא דיבר על זה שלא צריך מימון לבחירות.

איציק שמולי: אל תחלק לי ציונים, אתה לא מנהל בית ספר ואתה לא יושב ראש הכנסת.

מאיר כהן: לפחות תשתוק, לפחות תשתוק.

איציק שמולי: עכשיו תקשיב טוב.

איציק שמולי: הכוונה הייתה לא התנגדות עקרונית למימון הבחירות.

מאיר כהן: אז אל תפרסם, תכבד את החברים שלך לכנסת.

מאיר כהן: אתה לא יותר טוב מהם - שחצן שכמוך.

איציק שמולי: אני אפרסם מה שבא לי ואתה לא תגיד לי מה לפרסם ומה לא לפרסם, עם כל הכבוד שלך.

איציק שמולי: אני ואתה באותו מקום.

מאיר כהן: פגעת בחברים שלך.

מאיר כהן: פופוליזם בגרוש.

מאיר כהן: אני מעולם לא התעצבנתי בכנסת - שבע שנים.

אברהם (אבי) ניסנקורן: איציק, עם כל הכבוד, תגיד את העמדה.

איציק שמולי: אני עומד על זה שאני אגיד את העמדה שלי.

אברהם (אבי) ניסנקורן: אתה כרגע לא אומר את העמדה, אתה כרגע מתווכח.

אברהם (אבי) ניסנקורן: אתה רוצה להגיד את העמדה – זכותך, אבל תגיד את העמדה.

איציק שמולי: אני מנסה להגיד את העמדה.

איציק שמולי: עכשיו אני אסביר לוועדה למה הכוונה.

איציק שמולי: חברי מאיר כהן, אף אחד, וגם כתבתי את זה אתמול, לא אמר שאנחנו מתנגדים עקרונית למימון הבחירות.

מאיר כהן: איציק, גם בבחירות מותר להיעלב.

מאיר כהן: אתמול נעלבנו ממך, לא היית צריך לעשות את זה.

מאיר כהן: ככה לא עושים.

איציק שמולי: מאיר כהן, הבחירה להיעלב היא בחירה שלך.

איציק שמולי: כדי להבהיר מה כוונתי, גם כתבתי את זה במפורש.

איציק שמולי: אמרתי: מפלגת העבודה תומכת במימון הבחירות מהטעם שאמרת קודם - דמוקרטיה עולה כסף ואנחנו אחת המפלגות שלא תוכל לעמוד על קו הזינוק אם לא יהיה מימון בחירות.

איציק שמולי: אמרתי את זה, כתבתי את זה.

איציק שמולי: הביקורת הייתה על דבר אחד שכלל המפלגות היו שותפות לו, גם המפלגה שלך, ואני אומר את זה לזכותכם, המאבק על תקצוב סל התרופות.

איציק שמולי: האמירה העקרונית כלפי הכנסת כולה, לא כלפיך, לא כלפי אבי ניסנקורן, ולא כלפי כחול לבן, חלילה, הייתה: יש לנו 48 שעות אחרונות, בואו נטפל קודם כל בסוגיה של תקצוב סל התרופות, מה לא בסדר בזה?

איציק שמולי: מה לא בסדר בזה?

איציק שמולי: מאיר, מישהו חילק לך ציונים אתמול?

איציק שמולי: מישהו אמר לך אתמול - - -?

מאיר כהן: אני אמרתי את הדברים, אתה אמרת את הדברים, נסתפק בזה.

אברהם (אבי) ניסנקורן: תודה על ההבהרה, איציק.

אברהם (אבי) ניסנקורן: אנחנו צריכים להמשיך, יש לנו מעט זמן.

איציק שמולי: אבי, אני לא מקבל את זה שכחול לבן ב-24 שעות האחרונות, בין השאר, גם חברים שלי בכחול לבן, מנסים לעשות לי סדרת חינוך.

איציק שמולי: אף אחד לא יעשה לי פה סדרת חינוך, אני אומר את זה כאן קבל עם ועדה.

איציק שמולי: אני אומר באופן מפורש, אבי - - -

קריאה: אל תחנך גם אותנו.

איציק שמולי: אני לא מחנך אותך, ואתה אל תחנך אותי.

איציק שמולי: אני בן אדם ישר והגון ולא מנסה להסתיר שום דבר, למרות מסע הדה-לגיטימציה שאתם מנסים לעשות לי מאתמול.

איציק שמולי: מפלגת העבודה תומכת במימון הבחירות, אמרתי וכתבתי את זה.

איציק שמולי: הביקורת הייתה כלפי הכנסת כולה, כלפי כלל הכנסת, שאנחנו נמצאים במצב שבו הכנסת עומדת לאשר מימון בחירות לפני שיש מימון לסל התרופות.

איציק שמולי: מה לא בסדר בזה?

אברהם (אבי) ניסנקורן: לגבי סל התרופות - אני חושב שאני, וכל מי שיושב פה בחדר, שותף לעמדתך.

אברהם (אבי) ניסנקורן: אנחנו שמענו את סגן שר הבריאות אומר בוועדת הכספים שיש בין 500 ל-700 מיליון שקל לסל התרופות תוספת תקציב.

אברהם (אבי) ניסנקורן: שמענו אתמול שזה רק 300 מיליון, שמענו שיש סיכום עם שר האוצר שיש 500 מיליון.

אברהם (אבי) ניסנקורן: אני מצפה שסגן שר הבריאות ושר האוצר יעמדו בהתחייבות לפחות ל-500 מיליון, צריך כנראה 700.

אברהם (אבי) ניסנקורן: אם לא, יש פה ועדת הסכמות.

אברהם (אבי) ניסנקורן: נתכנס ונחשוב מה אנחנו עושים.

אברהם (אבי) ניסנקורן: אני חושב שהנקודה של סל הבריאות היא קריטית והביזיון שתקצבו את זה רק ב-300 מיליון כשהיה ברור מראש שצריך לפחות 500 מיליון, זה ביזיון.

אברהם (אבי) ניסנקורן: אני מקווה שכמו שאתה נאבק על זה, וכמו שמאיר וכמו שאני וכמו שכל אחד מהיושבים פה, אנחנו נדע להביא את התוצאה הזאת בלחץ של כל הבית הזה ונביא את הסכום הזה של בין 500 ל-700 מיליון כסכום מינימלי שצריכים להביא.

אברהם (אבי) ניסנקורן: אני גם מצפה שמה שנאמר בוועדת הכספים על-ידי סגן שר הבריאות ייעשה – שזה יהיה בין 500 ל-700 מיליון שקל.

אברהם (אבי) ניסנקורן: אנחנו בסך הכול בדיון על פטור, ולכן אני מציע שנעבור להצבעה.

איציק שמולי: אני ראיתי גם שיש פה מפלגות שעניין מימון הבחירות כל כך כואב להן.

איציק שמולי: אני מציע באמת, וזה אולי תהיה גם הסתייגות של המפלגה שלי, שאנחנו נכניס לתוך החוק, ואני אומר את זה גם לך, אדוני היושב-ראש, וגם לך, נציג הקואליציה, סעיף שבא ואומר שמפלגה רשאית לוותר על מימון הבחירות.

עודד פורר: - - -

איציק שמולי: מה הצביעות, עודד?

איציק שמולי: מה הצביעות?

עודד פורר: לך יש כסף ולאחרים לא.

עודד פורר: מה שאתה אומר זה צביעות.

איציק שמולי: אתה רוצה לבקר אותנו ציבורית?

איציק שמולי: אתה תיקח את מימון הבחירות

אורי מקלב: - - -

עודד פורר: - - -

קריאות: - - -

אברהם (אבי) ניסנקורן: חבר'ה, יש לנו ישיבה של המליאה ולכן תוך חמש דקות אנחנו עוברים להצבעה, קחו זאת בחשבון.

אברהם (אבי) ניסנקורן: שנית, איציק, גם היום, ואני דיברתי על זה אתמול עם גור היועץ המשפטי של ועדת החוקה שניסח את החוק, לא צריך תיקון, ומי שרוצה יכול לוותר לפי החוק הקיים.

אברהם (אבי) ניסנקורן: לכן, כל מי שרוצה לחסוך כסף יכול.

אברהם (אבי) ניסנקורן: לכן, ההסתייגות מיותרת.

אברהם (אבי) ניסנקורן: מי שלא רוצה לקחת את הכסף יכול לוותר.

אברהם (אבי) ניסנקורן: זה דבר שקיים גם היום.

אברהם (אבי) ניסנקורן: אני לא פותח את זה לדיון.

אברהם (אבי) ניסנקורן: תמר, בבקשה.

תמר זנדברג: לא תכננתי להתייחס אבל אני רואה שאמירות פופוליסטיות עפות פה לחלל האוויר.

תמר זנדברג: אנחנו הולכים לבחירות שלישיות במדינת ישראל, וזה ללא ספק משבר דמוקרטי, אבל להקים מממשלה עם נאשם בשוחד זה משבר דמוקרטי הרבה יותר חריף.

מכלוף מיקי זוהר: הוא עוד לא נאשם, תתקני את עצמך.

תמר זנדברג: יש כאלה שמנסים לפתור את המשבר הדמוקרטי, ובמקום לעודד את הציבור ללכת להצביע, והציבור הישראלי מצביע בשיעורים גבוהים מאוד כבר 72 שנה, עכשיו רוצים לחלק כסף רק למי שמצביע, תוך שינוי סדרי עולם.

תמר זנדברג: מי שפוחד שהציבור שלו לא יצביע ויישאר בבית כי נמאס לו מההתנהלות שלו, זה בעיה שלו.

תמר זנדברג: הציבור הישראלי הפעם ילך בהמוניו להצביע באותה מתכונת שהייתה בכל השנים, ויצביע נגד המצב הזה, לא באמצעות הימנעות ולא באמצעות חיזוק המושחתים אלא באמצעות הליכה לקלפי והצבעה ללשינוי, בלי תשלום שוחד, ובלי למנוע את התשלום הזה מהעובדים הזרים.

תמר זנדברג: תודה.

עודד פורר: לא הבנתי למה עובד זר צריך לקבל 200% ביום שני ה-2 במרס.

אברהם (אבי) ניסנקורן: אוסאמה, בבקשה.

אוסאמה סעדי: אדוני היושב-ראש, אני רוצה לפתוח ולציין שאתמול נפל דבר במדינה.

אוסאמה סעדי: אתמול ירו בפעם השנייה תוך שבועיים על ראש מועצה מקומית נבחר בג'דיידה מכר, חברינו סוהיל מלחם, שהיה שלשום בכנסת והשתתף בכינוס: שנה על חוק קמיניץ.

אוסאמה סעדי: לפני שבועיים ירו על הבית שלו ואתמול עוד פעם ירו ופגעו קשה במאבטח שלו, ועכשיו המאבטח נאבק על חייו בבית חולים.

עאידה תומא סלימאן: זה לא היה בחדשות כמובן.

אוסאמה סעדי: זה לא היה בחדשות, וזה לא היה בכותרות.

קריאות: זה היה, זה מזעזע.

אוסאמה סעדי: אני חושב שהמצב הוא מאוד מסוכן.

אוסאמה סעדי: אני מקווה שלפחות הפעם המשטרה והגורמים האחראיים באמת יטפלו בעניין הזה.

אוסאמה סעדי: אנחנו כל הזמן אומרים שמדובר בנבחרי ציבור, ראשי מועצות, ראשי עיריות, ואולי זה גם יגיע אלינו כחברי כנסת.

אוסאמה סעדי: אתמול כל ימ"ר המשטרה היה בג'דיידה מכר.

אוסאמה סעדי: חבר הכנסת טיבי אמר שטוב שחוק קמיניץ פוגע גם ביהודים, ואולי נתחיל יזוז.

אוסאמה סעדי: כיוון שהפעם מאבטח נפגע קשה, ובשם כולנו אני מאחל לו רפואה שלמה, אולי הגיע הזמן שהמשטרה באמת תשים יד על הגורמים העבריינים האלה.

אוסאמה סעדי: עודד, שוב, יש חוק קמיניץ, ואני חושב שיש פה הסכמה מקיר לקיר.

אוסאמה סעדי: אם לא מדובר על ביטולו, יש הסכמה.

אוסאמה סעדי: ראש הממשלה דיבר על זה, מיקי, בתקופת הבחירות בספטמבר, וביקש להשהות את החוק הזה, ואיילת שקד אמרה שצריך לעקב את החוק, אז לפחות בואו נקפיא אותו כי אין לנו כנסת עכשיו שבה אנחנו יכולים לדון בו.

אוסאמה סעדי: הוא פוגע במאות אלפי אנשים, גם ערבים, גם חקלאים, גם מושבים.

אוסאמה סעדי: אם לא נעשה את החוק הזה היום, אז מתי?

אברהם (אבי) ניסנקורן: תודה.

אברהם (אבי) ניסנקורן: פנינה, בבקשה.

פנינה תמנו: תודה, אדוני היושב-ראש.

פנינה תמנו: מיד צללתם לענייני תקציב הבחירות, אבל אני חושבת שצריך לעצור ולומר את האמת שזהו יום מאוד עצוב.

פנינה תמנו: זה סוג של אות קלון לפוליטיקה הישראלית.

פנינה תמנו: קשה לי שלא לחשוב על כל כך הרבה אזרחים, אבל בטח ובטח על המוחלשים בתוכם.

פנינה תמנו: השבוע התפרסם ש-130 קשישים נמצאו השנה מתים לאחר שבוע ימים.

פנינה תמנו: אפשר לפרט ולהרחיב פה על כל הנושאים הכל כך חשובים, אבל כולנו מדברים על זה.

פנינה תמנו: כל הנושאים הכל כך חשובים תקועים.

פנינה תמנו: הכול תקוע ובסוף אנחנו, הפוליטיקאים, נראים כמי שמנותקים מהעם.

פנינה תמנו: צריך לומר ביושר שזהו יום עצוב.

פנינה תמנו: הוא עצוב בעיקר כיוון שיש כאן אדם אחד, שככל שעשה רבות למדינת ישראל, היה צריך לעשות עוד מעשה אחד למען ישראל ולמען הציבור בישראל, ופשוט לפרוש.

פנינה תמנו: הוא מחזיק כבני ערובה את כל המדינה הזו, את כל האזרחים, את כל בני הנוער שמחכים לחסות הנוער ולמחסה, את אותם קשישים ואת כל הנכים האלה שלא מקבלים תקציב.

קרן ברק: את מכירה דמוקרטיה?

קרן ברק: זה פוליטיקה.

אופיר סופר: את מתכוונת - - -

פנינה תמנו: קרן, אל תפריעי.

פנינה תמנו: אל תפריע לי.

פנינה תמנו: אם ישנו דבר אחד שהוא איכשהו נקודת אור אז זה שלפחות בסיעה שלנו בכחול לבן החלטנו- - -

קטי קטרין שטרית: זה נראה נורמלי הנאום הזה?

פנינה תמנו: גברתי, אל תפריעי לי כרגע.

קטי קטרין שטרית: פנינה, תפני את זה ליושב-ראש שלך שלא מוכן לכל הפשרות שבעולם.

קטי קטרין שטרית: מה זה הדבר הזה?

קטי קטרין שטרית: מספיק, זה הפך להיות נורמה לתקוף את נתניהו.

קטי קטרין שטרית: תתקפו את יושב הראש שלכם שלא מסוגל להחליט

קריאות: - - -

אברהם (אבי) ניסנקורן: בבקשה, לא להפריע.

אברהם (אבי) ניסנקורן: אתן לכם לאזן.

אברהם (אבי) ניסנקורן: פנינה, תסיימי.

פנינה תמנו: אדוני, תקרא להם לסדר.

פנינה תמנו: אי אפשר ככה.

פנינה תמנו: אני רוצה להשלים את דבריי.

אופיר סופר: - - - הוא חושב שבחירות טוב לכחול לבן והוא - - -

פנינה תמנו: אם אתה תצעק זה לא אומר שיישמעו אותך.

פנינה תמנו: אני רוצה להשלים את דבריי.

קטי קטרין שטרית: הוא רואה את הסקרים.

קרן ברק: בדמוקרטיה העם בוחר, לא פנינה תמנו שאטה.

פנינה תמנו: האמת כואבת.

אופיר סופר: - - -

אברהם (אבי) ניסנקורן: אופיר, אני קורא אותך לסדר פעם ראשונה.

אופיר סופר: - - - ויאיר לפיד - - -

אברהם (אבי) ניסנקורן: אופיר, אני קורא אותך לסדר פעם שנייה.

אברהם (אבי) ניסנקורן: פנינה, תעצרי, בבקשה.

אברהם (אבי) ניסנקורן: שוב, אני עוד פעם בא ואומר שאני לא ארשה לדיון להתנהל כך.

אברהם (אבי) ניסנקורן: אני אתן לאזן.

אברהם (אבי) ניסנקורן: אחרי פנינה ידבר עוד נציג ליכוד, ואני עובר להצבעה.

אברהם (אבי) ניסנקורן: אני מבקש עוד פעם, מי שיתפרץ אני אקרא אותו לסדר והוא גם ייצא.

אברהם (אבי) ניסנקורן: פנינה, תסיימי, בבקשה.

פנינה תמנו: את האמת צריך להגיד לציבור.

פנינה תמנו: זה שתמשיכו לצעוק, זה לא יפריע לי להמשיך את דבריי.

פנינה תמנו: ועוד יותר גרוע, וזה מאוד מטריד אותי, שהבוקר אני פותחת חדשות ואני שומעת ראש ממשלה שמטיח האשמות בשר ביטחון לשעבר שהוא סוכן של גורמים זרים.

פנינה תמנו: אני מוטרדת מזה שראש ממשלה מאשים שר ביטחון לשעבר שהוא סוכן של גורמים זרים.

פנינה תמנו: אני מצטערת, אם קורה מצב כזה זה אומר שכל כך הידרדרנו.

פנינה תמנו: הגיע הזמן להחליף את השלטון.

פנינה תמנו: יש נקודת אור אחת, ואני קוראת לכל המפלגות לעשות את זה, וזה ההחלטה של הסיעה שלי לוותר על תוספת השכר.

פנינה תמנו: לא מגיע לנו תוספת שכר של 1,500 שקל בתקופה הזו.

פנינה תמנו: אני חושבת שכל המפלגות צריכות לוותר על תוספת השכר ושהן יחליטו כמו כחול לבן.

פנינה תמנו: תודה רבה.

אברהם (אבי) ניסנקורן: תודה רבה.

אברהם (אבי) ניסנקורן: מיקי, יש לך זכות דיבור.

אברהם (אבי) ניסנקורן: אני מבקש שאף אחד לא יפריע.

אברהם (אבי) ניסנקורן: לאחר מכן נעבור להצבעה.

מכלוף מיקי זוהר: אני שומע את מה שאמרה פנינה ומה שאומרים חברי כנסת אחרים.

מכלוף מיקי זוהר: צריך להגיד את האמת, התרגלנו.

מכלוף מיקי זוהר: התרגלנו לשקרים, התרגלנו להסתה, התרגלנו להכפשות.

אנטאנס שחאדה: - - -

אחמד טיבי: אני תמיד אמרתי שיש לו חוש הומור.

יזהר שי: טיבי, אבל הוא אמר משהו נכון – התרגלו להסתה.

מכלוף מיקי זוהר: אין בעיה שתגחכו, אתה יכול להמשיך לגחך - זה בסדר.

מכלוף מיקי זוהר: אבל דבר אחד אני כבר אומר לך, אף אחד כבר לא מאמין לכם, אף אחד כבר לא קונה את השקרים שלכם.

פנינה תמנו: 34 מנדטים לא מאמינים לנו?

אברהם (אבי) ניסנקורן: פנינה, ביקשת שלא יפריעו לך – שקט.

קרן ברק: הוא צודק.

קרן ברק: חלק מאמין לכם, הרוב מאמין לנו.

קטי קטרין שטרית: עם כל האליטות שתומכות בהם ועוזרות להם.

מכלוף מיקי זוהר: אלו שמאמינים לכם ושהולכים איתכם, הולכים איתכם לא ממניע אידיאולוגי ערכי, לא כי אתם מביאים בשורה, כי אתם מביאים שנאה, ועצוב לי עליכם.

אוסאמה סעדי: האבא של ההסתה.

אברהם (אבי) ניסנקורן: אוסאמה, אני מבקש לא להפריע.

פנינה תמנו: על זה נאמר:

פנינה תמנו: עיניים עצומות לרווחה.

אברהם (אבי) ניסנקורן: פנינה, אני קורא אותך לסדר – מספיק.

מכלוף מיקי זוהר: עצוב לי לראות מפלגה במדינת ישראל שמתעצמת, ואתם מתעצמים, אתם צוברים תאוצה, משנאה לאדם אחד שקוראים לו בנימין נתניהו, לא מעשיה, לא מאג'נדה, לא מערכים, לא מאידאולוגיות שאגב משתנות כל שני וחמישי בהתאם להלך הרוח הציבורי.

מכלוף מיקי זוהר: לכן, באמת עם כל הכבוד, אני חושב שהגיע הרגע שתפנימו.

מכלוף מיקי זוהר: זה כבר לא מעניין יותר את הציבור.

מכלוף מיקי זוהר: השנאה הזו הביאה לציבור הזה כבר שתי מערכות בחירות.

מכלוף מיקי זוהר: במערכת אחת לא הצלחנו להקים ממשלה כי ליברמן לא איפשר, ובמערכת השנייה כי כחול לבן לא רצו את הליכוד ואת נתניהו בהנהגת המדינה.

פנינה תמנו: כולם אשמים, אתם לא.

אברהם (אבי) ניסנקורן: אני קורא אותך לסדר פעם שנייה – די

מכלוף מיקי זוהר: מערכות השסע והשנאה שאתם מובילים, לא אנחנו, נותנות את אותותיהן, והגיע הזמן לעשות לזה סוף.

מכלוף מיקי זוהר: אני מתחייב בשם הליכוד שאנחנו לא ניפול לכל המלכודות שתטמנו לנו.

מכלוף מיקי זוהר: אנחנו לא נרד לרמה שלכם, אנחנו לא נשפיל, לא אתכם ולא את עצמנו.

מכלוף מיקי זוהר: אתם תכפישו, אתם תסיתו, אנחנו נשתוק ונפנה לציבור ונאמר לו דבר אחד: ציבור יקר, תכריע - זה או ההסתה הפרועה הזו, השנאה הזו לנתניהו, או תנועת הליכוד - - -

פנינה תמנו: מיקי, מה שלא הבנת הוא שהציבור הכריע.

פנינה תמנו: הציבור הכריע, המפלגה הגדולה היא כחול לבן.

פנינה תמנו: עדיין לא הפנמת את זה.

קריאה: מנדט אחד, באמת.

אברהם (אבי) ניסנקורן: פנינה, פנינה.

פנינה תמנו: הציבור הכריע, מיקי.

פנינה תמנו: כמו שאמרת אתמול, אתה מוטרד מהכיסא שלך, בגלל זה אתה לא רוצה שגדעון סער יעלה לשלטון בליכוד.

אברהם (אבי) ניסנקורן: פנינה, בבקשה.

קרן ברק: - - - את לא יודעת כי בחיים לא היית במפלגה דמוקרטית.

קרן ברק: אצלנו נבחרים בבחירות דמוקרטיות וגם העם בוחר בבחירות דמוקרטיות, והעם הוא לפני הכול.

קרן ברק: דמוקרטיה - - -, לא את ולא התקשורת.

אברהם (אבי) ניסנקורן: קרן, אני קורא אותך לסדר פעם ראשונה.

קטי קטרין שטרית: מנדט אחד יותר ולא הצליחו להרכיב.

מכלוף מיקי זוהר: באמת כואב לי היום על גדעון סער כי אתם פשוט הורסים לו את כל קמפיין הבחירות.

מכלוף מיקי זוהר: כל פעם שאתם תומכים בו אתם הורסים לו את הסיכוי.

אברהם (אבי) ניסנקורן: מיקי, תסיים.

מכלוף מיקי זוהר: חבר'ה, תמשיכו לתמוך במי שאתם רוצים, תמשיכו לחזק את מי שאתם רוצים.

מכלוף מיקי זוהר: אנחנו מחזקים אדם אחד שקוראים לו בנימין נתניהו שהוביל את המדינה בעשור האחרון למקום השמיני במעצמות העולם כולו.

יזהר שי: מי זה "אנחנו"?

אברהם (אבי) ניסנקורן: יזהר, אני קורא אותך לסדר.

אברהם (אבי) ניסנקורן: מיקי, תסיים.

מכלוף מיקי זוהר: ממשלות נתניהו עשו את זה, לא השנאה וההסתה - - -

קריאות: - - -

אברהם (אבי) ניסנקורן: מיקי, תודה על דבריך.

מכלוף מיקי זוהר: - - - עשר שנות עבודה של נתניהו עשו את זה, מקום שמיני ברשימת המעצמות העולמיות.

מכלוף מיקי זוהר: אחמד, אתה שמח על זה.

מכלוף מיקי זוהר: תברך, אחמד.

מכלוף מיקי זוהר: מקום שמיני בעולם.

אחמד טיבי: מקום ראשון בהסתה לפי ה-OECD

אברהם (אבי) ניסנקורן: אחמד, תודה.

אברהם (אבי) ניסנקורן: חברים, התחלתי את הדיון ואמרתי שזה יום קשה לכנסת ואמרתי שאני מקווה שהיום הזה יהיה ממלכתי.

קריאה: - - -

אברהם (אבי) ניסנקורן: אני קורא אותך לסדר.

מכלוף מיקי זוהר: - - -

אברהם (אבי) ניסנקורן: מיקי, אתה מפריע לי.

אברהם (אבי) ניסנקורן: אנחנו הרי חלוקים בבית הזה.

אברהם (אבי) ניסנקורן: המחלוקת היא בין הגישה שמיקי הציג לבין הגישה שפנינה הציגה, והמחלוקת היא עמוקה.

אברהם (אבי) ניסנקורן: אנחנו ביום קשה, וביום הקשה צריך עדיין לנסות לשמור על ממלכתיות.

אברהם (אבי) ניסנקורן: ההצעות, כמו ההצעה שהעלה עודד פורר, בימים כתיקונן מחייבות בדיקה מעמיקה ודיון ארוך ומעמיק, ולא רק בנושא הזה אלא בכל הנושאים שעולים על סדר היום.

עודד פורר: הגשתי את הבקשה הזו לפני יותר משבועיים.

אברהם (אבי) ניסנקורן: שוב, נושאים שהם במחלוקת רחבה לא עולים כרגע.

אברהם (אבי) ניסנקורן: אנחנו מעלים להצבעה על פטור מחובת הנחה בכל הקריאות להצעת חוק התפזרות הכנסת ה-22.

אברהם (אבי) ניסנקורן: מי בעד?

אברהם (אבי) ניסנקורן: הצבעה בעד - 19 נגד - אין נמנע - 1 הבקשה אושרה.

אברהם (אבי) ניסנקורן: 19 בעד.

אברהם (אבי) ניסנקורן: מי נגד?

אברהם (אבי) ניסנקורן: מי נמנע?

אברהם (אבי) ניסנקורן: נמנע אחד.

אברהם (אבי) ניסנקורן: ההחלטה על הפטור מתקבלת בשלוש קריאות.

אברהם (אבי) ניסנקורן: זה פטור בכל הקריאות, בשלוש קריאות.

אחמד טיבי: אני בכוחי הדל מנסה למנוע מכם להתאבד.

אחמד טיבי: חלק מכם לא יהיה בכנסת הבאה, אנחנו נהיה.

תמר זנדברג: מה זה בשלוש קריאות?

תמר זנדברג: זה פטור מכל קריאה?

אברהם (אבי) ניסנקורן: כן.

אברהם (אבי) ניסנקורן: אנחנו עוברים להצבעה על פטור מחובת הנחה בכל הקריאות להצעת חוק הבחירות לכנסת העשרים-ושלוש.

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: מי נמנע?

אברהם (אבי) ניסנקורן: הצבעה הבקשה אושרה.

אברהם (אבי) ניסנקורן: נמנע אחד.

אברהם (אבי) ניסנקורן: ההחלטה על הפטור בכל הקריאות להצעת החוק הזו מתקבלת.

אברהם (אבי) ניסנקורן: שוב, זה יום קשה.

אברהם (אבי) ניסנקורן: אנחנו נעשה אותו ממלכתי ומתוך כבוד באמת לעמדה של כל מפלגה.

אברהם (אבי) ניסנקורן: תודה.